Μείναμε στο διαμέρισμα δύο ενήλικες και δύο παιδιά. Βρίσκεται σε ένα πολύ όμορφο πεζόδρομο και έχει πάρα πολύ ησυχία (αλλά όχι ήλιο). Είναι 3 λεπτά περίπου από την Piazza Navona.
Ο Luca ήταν πολύ καλός οικοδεσπότης αν και δεν τον γνωρίσαμε προσωπικά. Μας απαντούσε άμεσα σε όλα τα μηνύματά μας. Η άφιξή μας στο διαμέρισμα ήταν καλή. Επίσης, ο Luca δέχτηκε να έχουμε καθυστερημένο check out την ημέρα της αναχώρησής μας (αφού δεν υπήρχε άλλη κράτηση) και αυτό ήταν πολύ σημαντικό αφού πετούσαμε αργά το βράδυ και τον ευχαριστούμε γι'αυτό.
Το διαμέρισμα είναι έτσι όπως φαίνεται στις φωτογραφίες μόνο που κάποια έπιπλα είναι κάπως παλιά. Bρίσκεται στον πρώτο όροφο (χρειάζεται να ανέβεις περίπου 30 σκαλοπάτια). Τα ταβάνια του είναι αρκετά χαμηλά. Για να κινείσαι στον κάτω όροφο πρέπει να έχεις ύψος το πολύ 1,80 μέτρα, ενώ στον δεύτερο όροφο το δοκάρι είναι πολύ χαμηλά, περίπου στο 1,50 μέτρο. Επίσης η ντουζιέρα είναι αρκετά μικρή, εμείς όμως δεν είχαμε πρόβλημα. Η καθαριότητα του δωματίου δεν ήταν όπως περιμέναμε. Στην ντουζιέρα υπήρχε μούχλα, στο δάπεδο χνούδια και το χαλί ήταν βρώμικο. Τα σεντόνια και οι πετσέτες όμως ήταν καθαρά. Επίσης, το νερό στο ντους δεν ρυθμίζεται εύκολα και όταν καταφέρεις να το ρυθμίσεις, μετά από λίγο, ξαφνικά παγώνει και πρέπει να περιμένεις λίγη ώρα για να έρθει και πάλι ζεστό νερό.